《入蔚州》
明代·江源

行尽千山与万山，马蹄今日蔚州关。镇边楼上闲刁斗，倒剌山前问大还。

漠漠风沙连塞外，镗镗金鼓彻云间。观风恐未宣君德，感愧中心几汗颜。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。